Қызылордалық мұғалім қазақтілді математика сайтын жасап шығарды
DATE: 10:21, 05 Ақпан 2020 | GMT +5
TITLE: Қызылордалық мұғалім қазақтілді математика сайтын жасап шығарды
URL: https://kaz.inform.kz/news/kyzylordalyk-mugalim-kazaktildi-matematika-saytyn-zhasap-shygardy_a3611185/
META: DATE: 10:21, 05 Ақпан 2020 | GMT +5
TOTAL WORDS: 265
AUTHOR(S):
TEXT: Сайт авторының айтуынша, мұндай идея екі жыл бұрын ойына келген. Бұған ең бірінші кезекте қазақ тіліндегі материалдардың жетіспеушілігі себеп болған екен. Осыны байқаған Мұхтар математика пәнінен оқулықтардың электронды нұсқаларын бір веб-параққа жинақтауды қолға алған. «Алдымен 600-ден астам кітап, видео-оқулықтар, ғылыми мақалалар және тақырыптық теориялық материалдар жүктелді. Кейін әріптестерімнің кеңесі бойынша онлайнплатформаны түрлі ресурстармен және құралдармен толықтырдым. Сайтта әдістемелік нұсқаулықтан басқа, қорытынды емтиханға дайындалуға арналған әртүрлі тест тапсырмалары бар», - дейді Мұхтар Бегайдаров. Сонымен қатар, пән бойынша білімді тексеруге арналған олимпиадалық бөлім ашылған. Өткен жылғы түлек Арман Әлішер сайт логотипін жасауға көмектесті. Тағы бір оқушым - Нұрбол Бижігіт оның мобильді нұсқасын әзірледі», - дейді ол. Оқырмандар мен сайт пайдаланушылар географиясы күн сайын артып келеді. Алғашқы жылдары платформаны 1000-ға жуық адам қолданса, биыл бір ғана айдың ішінде жүйе 23000 белсенді қолданушыны тіркеді. «Сайт өте қолжетімді және заманауи білім беру бағдарламасына бейімделген. Барлық ресурстар - тегін, бұл пайдаланушылар үшін өте маңызды. Мен өз тәжірибемде оқулықтарды, тапсырмаларды жиі қолданамын. Сабақтарда сайттың қосалқы қосымшаларын пайдаланамы», - дейді Түркістан облысындағы ауыл мектебінің мұғалімі Жазира Балаби. Бүгінде «NISmath» көмегіне еліміздің педагогтары мен оқушылары жүгінеді. Мұхтардың бұл авторлық жобасын пайдаланушылар ғана емес, сонымен қатар мұғалімдер арасында өткізілетін дәстүрлі республикалық білім сайысының сарапшылары да жоғары бағалады. Педагогикалық идеялар фестивалінің «Шеберлік палитрасы» бөлімінде «nismath. org» интернетплатформасы әріптестердің үлкен қызығушылығын тудырды, ал жобаны қорғаған кезде қатысушылардың 100 пайызы платформаның белсенді қолданушылары болып шықты. Байқау нәтижесінде М. Бегайдаровтың математикалық сайты таратуға және тәжірибеде қолдануға лайықты үздік идея деп танылды. Айта кету керек, Мұхтар Бегайдаров – бос уақытында өз бастамасы бойынша мектеп оқушылары мен мұғалімдерге жаңа білімді меңгеруге және математиканы бағындыруға көмектесетін Сыр өңіріндегі ең танымал еріктілердің бірі
